VSL sklep IV Cpg 31/97
Sodna praksa višjih sodišč, 1997-05-13

nominalno povečanje osnovnega kapitala d.o.o. - izguba

Pri uskladitvi z ZGD mora d.o.o. kot predlagatelj povečati osnovni kapital na najmanj 1.500.000,00 SIT od tega pa dejansko vplačati najmanj 750.000,00 SIT (5. odst. 410. čl. ZGD). Pri nominalnem povečanju osnovnega kapitala po 2. odst. 580. čl. ZGD, ni mogoče šteti, da je prišlo do dejanskega povečanja osnovnega kapitala v višini 750.000,00 SIT, če izkazana izguba v bilanci stanja presega izkazani kapital nad tem zneskom.

Pritožba se zavrne kot neutemeljena in se sklep sodišča prve stopnje potrdi.

Registrsko sodišče je zavrglo predlog za vpis spremembe družbenikov, uskladitve z ZGD, zvišanja kapitala in uskladitve dejavnosti, zaradi pomanjkanja procesnih predpostavk.

Zoper sklep se je predlagatelj pravočasno pritožil zaradi nepravilne uporabe materialnega prava in nepravilno ugotovljenega dejanskega stanja. V pritožbi navaja, da je bil njegov predlog popoln in da ga je registrsko sodišče neutemeljeno pozivalo k odpravi pomanjkljivosti, zato je tudi neutemeljeno zavrglo njegov predlog.

Neutemeljen je bil poziv na predložitev pogodbe o odstopu poslovnega deleža, saj do novega deleža ni prišlo z odstopom, pač pa z ustanovitvijo novega zaradi vstopa novega družbenika. Registrsko sodišče je neutemeljeno odklonilo vpisati nominalno povečanje osnovnega kapitala iz dobička družbe, ker le-ta izkazuje izgubo. Za kaj takega ni zakonske osnove, saj določbe 334. čl. ZGD, ki to določajo za delniško družbo ne veljajo za družbo z omejeno odgovornostjo. Predlaga spremembo izpodbijanega sklepa.

Pritožbeno sodišče ugotavlja, da je registrsko sodišče pravilno ugotovilo, da niso izpolnjene procesne predpostavke za vpis zvišanja osnovnega kapitala, saj je pravilno ocenilo, da iz listin, ki jih je predložil predlagatelj, ni razvidno, da je bilo dejansko vplačanih vložkov v višini 750.000,00 SIT, kolikor je zakonsko določen minimum za ustanovitev družbe z omejeno odgovornostjo (5. odst. 410. čl.

ZGD). Iz listine o prevzemu novih vložkov z dne 16.12.1994 namreč izhaja, da je prišlo do povečanja osnovnega kapitala pri predlagatelju delno z vplačilom novih denarnih vložkov v višini 985.000,00 SIT, s tem da se takoj vplača znesek 235.000,00 SIT, znesek 750.000,00 SIT pa do 31.12.2050 in nominalno v višini 513.000 SIT (v skladu z 2. odst. 580. čl. ZGD). Predlagatelj je navedeno izkazoval z dvemi virmanskimi nakazili z dne 28.12.1994 za znesek 235.000,00 SIT in bilanco stanja na dan 31.12.1993. Iz podatkov bilance stanja je razvidno, da znaša kapital individualnega lastnika 515.000,00 SIT. Izkazana pa je tudi izguba v višini 3.150.000,00 SIT.

Izguba je ena od kategorij kapitala (58. čl. ZGD), kar pa pomeni, da ob izkazani izgubi, ki je kar šestkrat večja kot pa kapital, poslovodja s tem kapitalom ne bo mogel prosto razpolagati, kar je v nasprotju z določbo 7. odst. 410. čl. ZGD. Pritožbene navedbe, da finančni predpisi dovoljujejo pokrivanje izgube tudi iz drugih virov in ne le iz dobička, so irelevantne. Določbe ZGD o višini osnovnega kapitala za družbe z omejeno odgovornostjo so povsem jasne (410. čl.

ZGD). Od zneska 1.500.000,00 SIT, kolikor mora znašati osnovni kapital (1. odst. 410. čl.), mora pred prijavo za vpis v register biti vplačanih najmanj 750.000,00 SIT (5. odst. 410.čl.), pri tem pa morajo biti osnovni vložki izročeni tako, da lahko poslovodja z njimi prosto razpolaga (7. odst. 410. čl.). Glede na navedeno je registrsko sodišče povsem utemeljeno pozivalo predlagatelja k ustrezni dokapitalizaciji, saj ni izkazano povečanje osnovnega kapitala za znesek 513.000,00 SIT, s čemer ni izpolnjen pogoj iz 5. odst. 410. čl. ZGD in v posledici tega tudi procesne predpostavke za vpis povečanja osnovnega kapitala, s tem pa tudi ne uskladitve z ZGD.

Glede na to pa so neupoštevne sicer točne pritožbene navedbe o neutemeljenosti poziva k predložitvi pogodbe o odstopu poslovnega deleža, saj je kljub temu izpodbijani sklep pravilen.

Glede na navedeno je pritožbeno sodišče pritožbo zavrnilo in potrdilo izpodbijani sklep registrskega sodišča (2. tč. 39. čl. ZSR).

ZGD člen 58,  410,  410/1,  410/5,  410/7,  58,  410,  410/1,  410/5,  410/7.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.